Нийса хир дацара Багалова Зулайн кхолларалла юьйцучохь, цо исбаьхьа ловзийна кхин цхьа роль ца хьахийча. Иза 1967-чу шарахь Хакишев Руслана хIоттийна «ЦIий Iанийна ловзар» цIе йолчу спектаклера роль ю. Хакишев Русланан дипломни спектакль яра иза, испанхойн поэт, драматург хиллачу Федерико Гарсия Лоркин, изза цIе йолчу пьеси тIехь хIоттийна. Леонардон ролехь Омаев Дагун вара. Нускалан ролехь РСФСР-н хьакъйолу артистка Хаджиева Неля яра. Багалова Зулай цу спектаклехь Леонардон хIусамнана яра. Сил дукхавеза цунна хIусамда, амма къевсина даьккхина, ларамза каракхаьчначу ирсо синтеме хила ца юьту. Иза дика кхета, кест-кеста буса набарха волий, ха хоьрцуш, хIусамдас доху даккхий синош, ша бахьанехь ца дохийла. Кхин ю цуьнан аьрха дог огуш, йицъяла ца туьгуш, синтемах ваьккхина ойланех хьерчаш. Кхеран-м кхуьуш кIант ву. Цунах мукъане Леонардо Iехаваларе сатуьйсу хIусамнанас. Амма схьахазош шога дош дацахь а, Леонардон мерза ойланаш цкъа мацах хиллачу шовкъечу безамца тилаелла, паналлехь нека деш ю. Эххар а, схьакхечи хIусамнанас сатийсина кхаъ; Леонардона цкъа мацах езнарг маре йоьдуш ю аьлла. Кхосса кечдина Iад санна юлало хIусамнана. Иза кхоьру хила тарлучух. Цунна дика вевза шен хIусамда. Цуьнгахь йолу къонахчун амал ю кхунна Леонардо везавалийтинарг а. Ткъа къонахаша шайн безаман ирс нахе ца кхочуьйту цкъа а, дуьне духуш латтахь а. Озийна пха санна яра актриса «ЦIий Iанийна ловзар» цIе йолчу спектаклехь. Цуьнан аьтто баьллера ховхачу безамах, ирсечу доьзалах хьоьгучу зудчун васт кхолла. Нохчийн къоман театрехь ша болх бечу 55 шарахь дуккха а ролаш ловзийна РСФСР-н хьакъйолчу артисткас Багалова Зулайс. Уьш хIора вайнехан театральни искусствон мах боцу беркат хилла дIахIиттина. Иза гойту халкъана, махкана актриса дукхаезаш хиларо. Иза хьуьнаре зуда хиларна къеггина тоьшалла, къоман театрехь бина болх хилла а ца Iа. Балхана юкъах ца йолуш цо чекхъяьккхина А.В. Луначарскийн цIарах йолу Москвара театральни институт. Хьалакхиийна кхо бер. Лакхахь билгал ма-даккхара, Нохч-ГIалгIайн халкъан артистана Идаев Юсупана тешаме хIусамнана хилла. Цул сов, Багалова Зулай кест-кеста хоржура Нохч-ГIалгIайн Лакхарчу Совете депутат.